BX38 – egy érdekes halászsas vonulási adat

Tavaszi és őszi madárvonuláskor többször is láttunk már halászsast, a mostani megfigyelés azonban igazi ritkaság.

2023. november 21-én, Nagykanizsa környékén dr. Lőkkös Andor természetvédelmi őr kollégámmal figyeltük meg a színes gyűrűvel és napelemes jeladóval ellátott halászsast. A megfigyelés nagy távolságból történt, ezért a fekete gyűrűn lévő fehér feliratot csak nehezen tudtuk leolvasni: BX, alatta 38.

A Magyar Madártani és Természetvédelmi Egyesület Madárgyűrűzési Központjából kaptunk tájékoztatást a megfigyelt madárról. Kiderült, hogy 2023. június 26-án, ÉK-Németországban található Wendisch Waren település melletti 3 fiókás fészekben gyűrűzték az ottani szakemberek. A jeladó szerint Nagykanizsa mellett tartózkodott 2023. november 15 és december 2 között. A gyűrűzése és Nagykanizsára érkezése között majdnem 5 hónap telt el, és légvonalban mérve 869 km a távolságot tett meg.

Mivel ifjú sasunknak jeladója is volt, kíváncsiak voltunk, hogy milyen útvonalat járt be, merre időzött. Ezen adatokat most közölte a Hiddensee-i Gyűrűzőközpont egy térkép, és egy rövid e-mail formájában. A levélből kiderül, hogy egy nem mindennapi esetről van szó, mivel a gyűrűzés helyének régiójából, leginkább Spanyolország, Portugália, vagy Nyugat-Afrika területeire vándorolnak a halászsasok, de a szóban forgó egyed Magyarországon át érintette az olasz csizma talpát, majd Szicília keleti partvidékén élvezte a mediterrán telet. Repülési teljesítményét tekintve figyelemre méltó, hogy tőlünk december 2-án indulva három nap alatt lerepült Málta mellé, ami légvonalban 1200 km!

A kapott adatokért köszönet az MME Monitoring és Madárgyűrűzési Központnak, és a németországi Beringungszentrale Hiddensee-nek.

Sajtókapcsolat:

* Turbéki Bernadett
* Ökoturisztikai és Környezeti-nevelési Osztály
* +36 87 555 317
* turbekibernadett@bfnp.hu

|  |  |
| --- | --- |
|  | © Fotó: Schneidler ViktorJeladós, színes gyűrűs halászsas. |
|  | © Fotó: Schneidler ViktorHalászsas. |
|  | © Térkép: MME Monitoring és Madárgyűrűzési KözpontA jeladós halászsas útja a jeladó felszerelésétől Nagykanizsáig. |
|  | © Térkép: Christof Herrmann, Beringungszentrale Hiddensee, Landesamt für Umwelt, Naturschutz und Geologie MVA jeladós halászsas útja a jeladó felszerelésétől Szicíliáig. |

Eredeti tartalom: Balaton-felvidéki Nemzeti Park

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/12110/bx38-egy-erdekes-halaszsas-vonulasi-adat/